Hearn Johnson het die idee vir die hidrouliese arm wat hy self ontwerp en gebou het, gekry toe iemand wat hy ken in ’n rooftog geskiet is.
“My vriend se pa kon ná die skietery nie sy arm beweeg nie, toe maak ek ’n grap en sê vir hom hy moenie bekommerd wees nie, ek sal vir hom ’n nuwe arm bou,” het dié 18-jarige uitvinder gesê.
Hy het in sy pa se werkwinkel by hul huis in Henley on Klip aan die werk gespring om die arm te ontwerp en te bou.
“Ek het baie tyd saam met mense wat prostese bou, deurgebring om vas te stel wat die beste ontwerp sal wees.”
Johnson het onlangs van die VSA teruggekeer waar hy ’n derde plek in die meganiese kategorie van die Intel-Isep- ekspo vir jong wetenskaplikes met sy hidrouliese arm behaal het.
Hy het verlede jaar aan die Hoërskool Drie Riviere in Vereeniging gematrikuleer met 64% vir wiskunde en 68% vir wetenskap.
Johnson het gesê as hy nie aanvaar word by die UJ nie, gaan hy huil. “Die dag as ek my graad het, sal ek ’n meganiese ingenieur wees, maar tot dan is ek net ’n uitvinder.”Die hidrouliese arm kan tot 40 kg optel en het ’n battery­lewe van drie uur.